ไทยพาณิชย์ชิงกองทุนแสนล.
&nbsp;
21 ส.ค. 2554

ประมูล‘กองทุนสำรองเลี้ยงชีพ’ รุกลูกค้ากลุ่มเล็กรักษาขาใหญ่
โพสต์ทูเดย์ — บลจ.ไทยพาณิชย์ พร้อมลุยประมูลกองทุนสำรองเลี้ยงชีพกว่าแสนล้านที่ถึงเวลาเลือกผู้บริหาร หวังรักษาแชมป์
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ช่วงปลายปีนี้จะมีกองทุนสำรองเลี้ยงชีพทั้งระบบที่ครบกำหนดเวลาจะคัดเลือกผู้บริหารจัดการกองทุนประมาณ 1.2 แสนล้านบาท ซึ่งครึ่งปีหลัง บลจ.ไทยพาณิชย์ มีกองทุนที่ครบอายุบริหาร 4 กองทุน มูลค่ารวม 3 หมื่นล้านบาท ซึ่งจะมีผลต่อการเติบโตของสินทรัพย์ภายใต้การบริหารโดยรวม (เอยูเอ็ม) ของบริษัทเช่นกัน
สำหรับกองทุนสำรองเลี้ยงชีพดังกล่าว ได้แก่ บริษัท ทีโอที มูลค่า 1 หมื่นล้านบาท กองทุนสำรองเลี้ยงชีพสำหรับลูกจ้างประจำของส่วนราชการ หรือ กสจ. มูลค่ากองทุน 6,000 ล้านบาท การไฟฟ้าส่วนภูมิภาค มูลค่ากองทุน 1.3 หมื่นล้านบาท และโรงงานยาสูบ มูลค่ากองทุน 2,000 ล้านบาท ซึ่งในส่วนนี้บริษัทก็จะเข้าไปเสนอตัวบริหารจัดการต่อเช่นเดิม
อย่างไรก็ตาม นางโชติกายอมรับว่าหาก บลจ.ไทยพาณิชย์ ไม่ได้รับคัดเลือกให้บริหารพอร์ตกองทุนสำรองเลี้ยงชีพจำนวน 3 หมื่นล้านบาทต่อ อาจมีผลทำให้เสียอันดับการครองสินทรัพย์ภายใต้บริหารโดยรวมทั้ง 3 อุตสาหกรรมซึ่งอยู่อันดับ 1 ลงไปได้ 
ทั้งนี้ กองทุนสำรองเลี้ยงชีพที่ บลจ.ไทยพาณิชย์บริหารอยู่นั้น ณ วันที่ 31 พ.ค. 2553 มีสินทรัพย์ 8.38 หมื่นล้านบาท ครองอันดับหนึ่ง และ บลจ.กสิกรไทย อยู่ที่ 7.30 หมื่นล้านบาท จากทั้งระบบอยู่ที่ 5.31 แสนล้านบาท
“เรายังมั่นใจว่าสิ้นปีนี้ลูกค้าน่าจะอยู่กับเรา โดยเฉพาะ กสจ.ที่ถึงคิวประมูลก่อน เราบริหารคนร่วมกับ บลจ.ไอเอ็นจี คนละ 6,000 ล้านบาท ก็มั่นใจว่าเราจะได้ต่อสัญญา จากผลประกอบการที่เราบริหารชนะตลาดมาได้ตลอด” นางโชติกา กล่าว
นอกจากนี้ ยังมีกองทุนสำรองเลี้ยงชีพของธนาคารแห่งประเทศไทย (ธปท.) มูลค่าประมาณ 1 หมื่นล้านบาท อยู่ระหว่างเปิดประมูล โดยมี 15 บริษัทที่ได้รับการติดต่อให้เสนอราคา
นางโชติกา กล่าวว่า สำหรับแผนการขยายตลาดในครึ่งปีหลังบริษัทจะขยายฐานลูกค้าขนาดเล็กและกลางมากขึ้น โดยนำเสนอกองทุนที่กำหนดอายุกองทุน เพื่อให้ผลตอบแทนที่เหมาะสมและหลากหลายรูปแบบมากขึ้น ซึ่งเป็นรูปแบบหนึ่งของทางเลือกการลงทุนแบบ Employee’s choice สำหรับลูกค้ารายใหญ่จะเน้นสร้างความสัมพันธ์ที่ดีเพื่อรักษาฐานไว้ 
“เราคงต้องหันไปให้ความสนใจกับลูกค้าขนาดเล็กและขนาดกลางและพยายามเพิ่มจำนวนให้มากขึ้น เพราะถ้าหากเราเสียลูกค้ารายใหญ่ไปเพียงรายเดียวก็จะกระทบต่อขนาดสินทรัพย์ค่อนข้างมาก เนื่องจากปัจจุบันเรามีแต่ลูกค้ารายใหญ่ แต่ถ้าเรามีลูกค้าขนาดเล็กและกลางเข้ามาช่วยเสริมก็จะทำให้เรามีฐานที่มั่นคงและแข็งแกร่งขึ้น ขณะนี้อยู่ระหว่างหารือร่รมกับแบงก์ว่าจะทำควบคู่ไปกับลูกค้าสินเชื่อ”นางโชติกา กล่าว 
นางโชติกา กล่าวว่า กองทุนสำรองเลี้ยงชีพส่วนใหญ่จะเติบโตจาก 3 ปัจจัย คือ จากเงินเดือนที่เพิ่มขึ้นของเงินเดือนพนักงานบริษัทนั้นๆ ที่บริหารให้อยู่ ซึ่งเป็นปัจจัยหลัก จากการตั้งกองทุนใหม่ๆ ซึ่งไม่มากนัก เพราะเป็นบริษัทขนาดเล็กหรือกลาง สุดท้ายจากการได้กองทุนจาก บลจ. อื่นมาบริหาร
“กองทุนสำรองเลี้ยงชีพของบริษัทโตปีละ 8,000 ล้านบาท หรือขนาดกองทุนมูลค่า 1 หมื่นล้านบาทจะเติบโตปีละ 1,000 ล้านบาท โดยครึ่งปีแรกกองทุนสำรองเลี้ยงชีพของบริษัทโต 4,000 ล้านบาท”